**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.01.2020, ora 08.00 – 16.01.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.01.2020, ora 07.00**

**RÂURI**

**Debitele au fost, în general, staţionare**, exceptând cursul superior al Prutului, unde au fost în scădere.

Formaţiunile de gheaţă (gheaţă la maluri, năboi, pod de gheață) s-au menţinut fără modificări importante, exceptând unele râuri din vestul și sudul țării, unde au fost în ușoară diminuare și restrângere.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Crişul Negru, Moraviţa, Nera, Bârlad, bazinul superior al Jijiei, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Ilişua, Lonea, Fizeș, Lăpuş, Cavnic), Mureşului (Luţ, Feernic, Vişa, Ampoi, Râul Mare), Jiului inferior (Coșuștea, Amaradia), ai Oltului mijlociu (Homorod, Hârtibaciu) și ai Argeşului superior (Râul Doamnei).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staţionare.**

Sunt posibile creșteri ușoare de niveluri și debite pe unele râuri mici din zonele de deal din vestul și sudul țării, ca urmare a cedării apei din stratul de zăpadă și evoluției formațiunilor de gheață.

Formațiunile de gheață (gheață la maluri, năboi, pod de gheață) existente în majoritatea bazinelor hidrografice se vor menţine fără modificări importante, exceptând unele râuri din vestul și sudul țării, unde vor fi în ușoară diminuare și restrângere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 15.01.2020 – 16.01.2020 a fost în scădere, având valoarea de 3200 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (3200 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 15.01.2020, ora 08.00 –16.01.2020, ora 06.00**

**ÎN ŢARĂ**

În Dobrogea, în cea mai mare parte a Munteniei, Moldovei, Olteniei și local în Transilvania, vremea a fost în general închisă, cu nebulozitatea joasă şi ceaţă asociată cu depunere de chiciură. În restul teritoriului cerul a fost mai mult senin şi doar pe arii restrânse, dimineața și noaptea s-a semnalat ceață. Cu totul izolat, în Transilvania și în Oltenia, a nins slab, iar în Muntenia a fost burniță care a favorizat depuneri de polei. Vântul a suflat slab și moderat. Stratul de zăpadă prezent în zona montană măsoară până la 120 cm în Munții Făgăraș (Bâlea Lac), dar și, pe arii restrânse, în Transilvania și Moldova, până la 4 cm. Temperaturile maxime s-au situat între -7 grade la Miercurea Ciuc și 12 grade la Pătârlagele, Curtea de Argeș, Ștei și Băile Herculane. La ora 06.00 se înregistrau temperaturi cuprinse între -14 grade la Întorsura Buzăului și 6 grade la Constanța-Dig.

***Observații:*** *de ieri de la ora 06.00 au fost în vigoare 43 de atenționări cod galben pentru fenomene meteorologice periculoase imediate emise după cum urmează: 4 de SRPV Cluj, 5 de SRPV Timișoara, 6 de SRPV Sibiu, 6 de SRPV Bacău, 6 de SRPV Craiova, 6 de SRPV Constanța și 10 de CNPM.*

**LA BUCUREŞTI**

Vremea s-a răcit, a fost închisă, iar în cea mai mare parte a intervalului s-a semnalat ceață, care trecător a fost asociată cu chiciură. Vântul a suflat slab. Temperatura maximă a fost de 0 grade la Afumați, 1 grad la Băneasa și 2 grade la Filaret. La ora 06.00 se înregistrau -2 grade la toate stațiile meteorologice.

**3. Prognoza meteorologică în intervalul 16.01.2020, ora 08.00 –17.01.2020, ora 08.00**

**ÎN ŢARĂ**

În zonele joase de relief din sudul, estul și centrul țării pe arii relativ extinse va fi nebulozitate joasă, local ceață asociată cu depunere de chiciură și izolat va burnița sau va fulgui și vor fi condiții pentru depuneri înghețate (chiciură și polei). În celelalte regiuni cerul va fi mai mult senin, iar ceață se va semnala doar izolat. Vântul va sufla slab și moderat. Temperaturile maxime se vor încadra în general între -4...1 grad în zonele cu ceaţă persistentă şi între 4 și 11 grade în rest, cu precădere în zonele deluroase, în special cele vestice. Temperaturile minime vor fi cuprinse între -10 și 0 grade, mai coborâte în depresiunile din estul Transilvaniei spre -14 grade, dar și mai ridicate pe litoral și în Dealurile de Vest, spre 2 grade.

**LA BUCUREŞTI**

Vremea va fi închisă, iar în prima parte a zilei și noaptea va fi ceață asociată cu depunere de chiciură. Vântul va sufla în general slab. Temperatura maximă va fi de 1...3 grade, iar cea minimă de -3...-2 grade.

**4. Buletin nivometeorologic emis pentru perioada 15.01.2020 – 18.01.2020**

**Evoluția vremii în intervalul 14.01.2020, ora 16.00 – 15.01.2020, ora 16.00:**

Vremea a fost caldă pentru această perioadă și în general frumoasă. Cerul a fost mai mult senin.Vântul a suflat slab și moderat, cu unele intensificări pe crestele din Carpații Orientali. În toate zonele montane stratul de zăpadă a continuat să scadă ușor, cu până la 3 cm.

**Grosimea stratului de zăpadă în 15.01.2020, ora 14.00:**

Carpații Meridionali: 120 cm la Bâlea-Lac, 48 cm la Vf. Omu, 31 cm la Păltiniș, 14 cm la Cuntu, 12 cm Vf. Țarcu, 10 cm la Parâng, 4 cm la Fundata, 4 cm la Sinaia;

Carpații Orientali: 47 cm la Lăcăuți, 19 cm la Vf. Călimani, 18 cm la Ceahlău-Toaca, 10 cm la Iezer-Rodnei, 8 cm la Bucin, 2 cm la Poiana Stampei;

Carpații Occidentali: 30 cm la Semenic, 19 cm la Stâna de Vale, 12 cm la Băișoara, 2 cm la Vf. Vlădeasa.

**Prognoza vremii în intervalul 15.01.2020, ora 20.00 – 18.01.2020, ora 20.00:**

Vremea va fi în general frumoasă și caldă pentru această perioadă. Cerul va fi mai mult senin.Vântul va sufla slab și moderat din sector nordic.

Temperaturi prognozate în intervalul 15.01.2020 ora 20 - 16.01.2020 ora 20:

**Peste 1800 m:** temperaturi minime: -4 la -0 gr.C; temperaturi maxime: 2 la 6 gr.C;

**Sub 1800 m:** temperaturi minime: -6 la 1 gr.C; temperaturi maxime: 4 la 9 gr.C.

Temperaturi prognozate în intervalul 16.01.2020, ora 20.00 - 18.01.2020, ora 20.00:

**Peste 1800 m:** temperaturi minime: -6 la -2 gr.C; temperaturi maxime: -2 la 5 gr.C;

**Sub 1800 m:** temperaturi minime:-6 la -1 gr.C; temperaturi maxime: 2 la 7 gr.C.

**Masivul Bucegi:** **RISC 2 - moderat**

Pe pantele suficient de înclinate și cu depozite mai importante de zăpadă, la supraîncărcări mari, pot fi declanșate avalanșe de mici dimensiuni. Curgeri superficiale spontane sunt posibile după-amiază pe pantele înclinate, cu expoziție sudică și estică.

Stratul de zăpadă, în general de dimensiuni mai mici de 50 cm, continuă să se taseze și

compacteze, fiind relativ stabilizat. La suprafața s-au format cruste de îngheț-dezgheț, care după-amiaza se pot umezi ușor pe fondul insolației și al temperaturilor pozitive. În zonele adăpostite, depozitele de zăpadă pot depăși 1 metru.

**Munții Făgăraș: RISC 2 - moderat**

Se pot declanșa avalanșe doar la supraîncărcări mari, pe versanții înclinați, sau spontan curgeri superficiale după orele amiezii, mai ales pe versanții cu expoziție sudică și estică, sub influența insolației și a temperaturilor ușor pozitive.

Pe fondul fluctuațiilor de temperatură, în stratul de zăpadă vor continua procesele de tasare și compactare. La suprafață se găsesc cruste de îngheț-dezgheț, ce se umezesc ușor după-amiaza, mai ales pe pantele însorite. În locurile adăpostite, depozitele de zăpadă pot depăși 2 metri.

**Munții Parâng-Şureanu: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă este consolidat și relativ stabilizat. Pe văi și în zonele adăpostite regăsim depozite mai mari de zăpadă.

**Munții Călimani-Bistriţei-Ceahlău: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu pante foarte înclinate, unde sunt acumulări mai importante de zăpadă.

Stratul de zăpadă are dimensiuni reduse și este în general compactat și înghețat.

**Munții Rodnei: RISC 1 - redus**

Avalanșe de mici dimensiuni sunt posibile doar în cazuri izolate, la supraîncărcări mari, în zonele cu acumulări mai mari de zăpadă și cu pante foarte înclinate.

Stratul de zăpadă are dimensiuni reduse și este consolidat și stabilizat.

**Munții Ţarcu-Godeanu: RISC 1 - redus**

La supraîncărcări mari se pot declanșa avalanșe de dimensiuni mici, pe pantele foarte înclinate din zonele cu acumulări mai mari de zăpadă din zonele adăpostite și de pe văi.

Stratul de zăpadă are dimensiuni reduse, este în mare parte stabilizat.

**Munții Vlădeasa-Muntele Mare: RISC 1 - redus**

La supraîncărcări mari se pot declanșa avalanșe de dimensiuni mici în zonele cu acumulări mai importante de zăpadă din zonele adăpostite și de pe văi.

Stratul de zăpadă are dimensiuni reduse, este compactat și stabilizat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Națională Apele Române*** revine cu informaţii despre nava, încărcată cu 14.600 capete ovine, eșuată la data de 24.11.2019 în acvatoriul Portului Midia, judeţul Constanţa.

Comparând rezultatele obținute cu valorile caracteristice Mării Negre, respectiv cu limitele naționale și cu rezultatele de la prelevările anterioare, se constată că probele de apă prelevate la data de 13.01.2020, din Marea Neagră (zona Fertilchim Năvodari țărm, intrare Port Midia - zona Far și acvatoriul Portului Midia - 30 m tribord navă Queen Hind, respectiv 30 m babord navă Queen Hind), pe fondul temperaturilor scăzute a aerului, cât mai ales a apei, își păstrează valorile caracteristice apelor costiere, la indicatorii fizico-chimici monitorizați, fără modificări ale acestora.

Inspectorii din cadrul A.B.A. D.L. monitorizează vizual linia țărmului, pe sectorul Corbu – Năvodari II, în vederea identificării de cadavre animaliere. Până la data de 15.01.2020 nu au fost identificate cadavre de oi la linia țărmului.

Administrația Bazinală de Apă Dobrogea-Litoral va monitoriza în continuare calitatea apei din acvatoriul Portului Midia și va reveni cu informații despre evoluția fenomenului.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 14.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Garda Naţională de Mediu - Comisariatul Judeţean Prahova*** informează despre izbucnirea, la data de 14.01.2020, în jurul orei 22:10, unui incendiu cu degajări mari de fum în atmosferă, la SC Salt Confort SRL (care are ca domeniu de activitate fabricarea saltelelor), din localitatea Urlaţi, judeţul Prahova. În incendiu au fost implicate şi materii prime (burete, pâslă), precum şi mijloace de transport. I.S.U. Prahova a intervenit pentru stingerea incendiului cu autospeciale cu apă şi spumă.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.01.2020-15.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA DE COMUNICARE ȘI RESURSE UMANE**